
1. Yleisiä määräyksiä

Alueyhdistyksen hallinnossa, varojen hoidossa, kirjanpidossa ja tilinpäätöstä tehtäessä on noudatettava yhdistyslain, kirjanpitolain ja -asetuksen sekä yhdistyksen sääntöjen lisäksi tämän taloussäännön määräyksiä.

Henkilö ei saa osallistua sellaisten sopimusten tai asioiden käsittelyyn, joista hänellä on odotettavissa henkilökohtaista etua.

Taloudellista merkitystä olevat päätökset on merkittävä päättävän elimen pöytäkirjaan erityisesti, kun ne koskevat yhdistyksen hallituksen tai luottamushenkilöiden etuuksia tai toimintaa, mikä aiheuttaa tavanomaista suurempia kustannuksia tai ovat muutoin poikkeuksellisia.

2. Hallintoelinten työnjako

Yhdistyksen kokous

Yhdistyksen kokous käyttää yhdistyksen päätösvaltaa talousasioissa, jollei yhdistyksen säännöissä, taloussäännössä, muistamisohjeessa ja koulutusohjeessa ole muuta mainittu. Yhdistyksen kokous päättää myös hallituksen, työryhmien, tiimien yms. palkkioista, kokouspalkkioista ja matkakorvauksista.

Hallitus
Jäsenyhdistyksiä edustaa yhdistyksen kokouksessa valittu hallitus. Hallitus vastaa siitä, että yhdistystä hoidetaan yhdistyksen kokouksen päätösten mukaisesti sekä toimintasuunnitelmaa ja talousarviota noudattaen. Hallitus vastaa myös siitä, että yhdistyksen kirjanpidon ja varainhoidon valvonta on asianmukaisesti järjestetty.
Hallituksen tehtävänä on:
· yhdistyksen kokouksen määrittelemien periaatteiden mukaisesti valmistella yhdistyksen kokouksissa käsiteltävät talousasiat ja panna täytäntöön näiden kokousten tekemät päätökset
· valvoa taloussäännön ja muiden ohjesääntöjen noudattamista
· päättää henkilökunnan palkoista ja luontaiseduista
· päättää pankkitilien avaamisesta ja lopettamisesta sekä niiden käyttöoikeuksista.
· Päättä taloutta koskevien ohjeiden päivittämisestä.

3. Taloudenhoitaja

Hallituksen päätösten toimeenpanoa koordinoi puheenjohtaja ja yhdistyksen talouden käytännön hoidosta vastaa taloudenhoitaja yhteistyössä toimistosihteerin kanssa.

Erityisesti taloudenhoitajan tehtävänä on

· esitellä talousasiat hallituksen kokouksessa ja huolehtia muutenkin siitä, että hallitus saa riittävän ja oikean informaation taloudellisten päätöstensä perustaksi,
· vastata kirjanpidon ja tilinpäätöksen lainmukaisuudesta ja varainhoidon luotettavuudesta, 
· seurata OAJ:n avustusten ja yhdistyksen jäsenmaksujen saapumista
· laatia talousarvioesitys hallitukselle 
· seurata talousarvion toteutumista vuoden mittaan
· ohjeistaa toimistosihteeriä talousasioissa ja tiliöinnissä tarpeen mukaan
· huolehtia lakisääteisistä ja turvaavista vakuutuksista,
· huolehtia siitä, että lakisääteiset ilmoitukset tehdään,
· vastata omaisuuden asianmukaisesta luetteloinnista ja säilytyksestä
· esitellä vuosikokouksessa yhdistyksen tilinpäätös ja talousarvio
· esitellä hallituksen kokouksessa yhdistykselle tulleet vaikuttamisavustushakemukset

4. Talousarvio

Hallitus käy lähetekeskustelun talousarviota varten, käsittelee talousarvioesityksen ja esittää sitä yhdistyksen kokoukselle hyväksyttäväksi. Talousarvioon on liitettävä selvitys sisällöstä ja olennaisista muutoksista edellisen vuoden lukuihin. Tilinpäätökseen on liitettävä talousarvion toteutumisraportti koko vuodelta.

Taloutta on hoidettava tarkoituksenmukaisesti ja hyväksytyn talousarvion mukaan. Talousarvion olennaisesti ylittävää menoa ei saa tehdä muutoin kuin hallituksen päätöksen perusteella. Hallitus käsittelee säännöllisesti yhdistyksen talousasioita. Tällöinkin talousarviosta poikkeava kulu edellyttää, että se on toimintasuunnitelman tai yhdistyksen säännöissä määriteltyjen tehtävien suuntaviivojen mukainen, muutoin erityisesti perusteltavissa ja yhdistyksen varallisuus riittää siihen.

5. Hankintojen tekeminen

Puheenjohtaja, taloudenhoitaja, varapuheenjohtajat, sihteeri, koulutusvastaava ja toimistosihteeri ovat oikeutettuja tekemään alueyhdistyksen nimissä välttämättömiä hankintoja. Sopimusasioista voivat sopia yhdistyksen nimenkirjoittajat sääntöjen mukaisella tavalla.

Hallituksen tietoon tuodaan hankinnat matalalla kynnyksellä. Hankinnat voidaan tuoda hallituksen käsittelyyn myös jälkikäteen, kun ne toteuttavat toimintasuunnitelmaa ja niissä pysytään talousarvion raameissa (esim. koulutustilaisuuksien ja tapahtumien valmistelu). Puheenjohtajalla ja sihteerillä on käyttöoikeus yhdistyksen korttiin. Yhdistyksen korttien ja tilien käyttörajat määritellään sellaisiksi, että maksuliikenne onnistuu, mutta mahdollisen huijauksen tai taloudellisen väärinkäytöksen kohdatessa yhdistykselle koituu mahdollisimman vähän haittaa. Yhdistyksen verkkopankkitunnusten haltijat (taloudenhoitaja ja toimistosihteeri) tekevät käyttörajapäivitykset tarvittaessa.

6. Tositteiden tarkastus ja hyväksyminen

Ennen kuin tositteeksi tulevaan laskuun tai muuhun asiakirjaan perustuva maksu suoritetaan, tositteen asiasisältö ja numerot on tarkastettava ja siihen on tehtävä vastaavat tarkastus- ja hyväksymismerkinnät. Tositteiden tarkastus suoritetaan jälkikäteen.

Kukaan ei saa hyväksyä itseään koskevaa tai itse ostamaansa palvelua tai tavaraa.

Menotositteiden asiatarkastuksen suorittaa henkilö, joka on tilannut palvelun tai tuotteen.

Tarkastaja tarkastaa, että

· tosite tai lasku on päivätty oikein ja siihen on merkitty tavaran toimitus tai työn suoritusajat
· tositteesta käy riittävän selvästi selville tavaroiden tai työsuoritusten laatu, määrä, yksikköhinnat sekä mahdolliset alennukset, verot ja että nämä kaikki samoin kuin laskutoimitukset ovat oikein
· lasku perustuu päätöksiin, aiempiin tilauksiin tai olemassa oleviin sopimuksiin tai ohjeisiin
· lasku kuuluu OAJ Päijät-Hämeelle, eikä jollekin muulle yhdistykselle. Kyse on tosiasiallisesta laskusta, eikä huijausyrityksestä. Ulkomaalaisille tileille ei tehdä siirtoja ilman erillistä päätöstä. Ulkomaiset siirrot tai laskut ovat lähtökohtaisesti epäilyttäviä. 

Tarkastaja ja kaikki tilin tai korttien käyttöoikeuden omaavat noudattavat korkeata tietoturvaa ja tiedostaa huijausten sekä tietojenkalastelun mahdollisuuden. Yhdistyksen verkkopankkitunnuksia ja pankkikortteja, tunnuslukuja tai mitään muita tunnuksia, mitkä vaarantavat yhdistyksen tietoturvallisuuden tai talouden, ei saa missään tilanteessa luovuttaa ulkopuolisille. Korttien ja verkkopankkitunnusten kadottamisesta tai luovuttamisesta ulkopuoliselle on ilmoitettava viipymättä ja tehtävä yhdistyksen varoja turvaavat toimet. Yhdistys noudattaa tietoturvassa omia ja OAJ:n laatimia tietoturvaohjeita. 

Tositteet hyväksyy puheenjohtaja, paitsi milloin menoerä liittyy puheenjohtajaan itseensä, hänen etuunsa tai matkaansa. Nämä puheenjohtajan laskut hyväksyy varapuheenjohtaja.

Hyväksyjä varmistaa, että tositteesta selviää se, miten meno liittyy yhdistyksen toimintaan. Puheenjohtaja / varapuheenjohtaja kuittaa tositteen hyväksymisen. Mahdollisten tulostettujen tositteiden osalta merkinnät tehdään tositteeseen nimikirjaimin hyväksyjän ja maksajan (taloudenhoitaja) toimesta. 

Puheenjohtajalla / varapuheenjohtajalla, joilla on oikeus hyväksyä yhdistyksen menotositteita, ei saa olla oikeutta yksin käyttää yhdistyksen pankkitiliä.

7. Kirjanpito

Kirjanpito tulee hoitaa kirjanpitolain ja kirjanpitoasetuksen sekä tämän taloussäännön määräysten mukaisesti noudattaen hyvää kirjanpitotapaa.

Kirjanpidon hoidosta vastaa toimistosihteeri.

Yhdistyksen palkkakirjanpito tulee järjestää voimassa olevien säännösten mukaisesti. Maksettavien palkkojen osalta tulee varmistua siitä, että ne maksetaan voimassa olevien säännösten ja tehtyjen päätösten mukaisesti.

Toimistosihteeri lähettää kuukausittaisen kirjanpidon ja pääkirjan taloudenhoitajalle ja puheenjohtajalle varapuheenjohtajille, koulutussihteerille.

8. Tilinpäätös

Tilinpäätös laaditaan kirjanpitolain ja -asetuksen edellyttämällä tavalla hyvää kirjanpitotapaa noudattaen. Tilinpäätös käsittää tuloslaskelman, taseen liitetietoineen ja toimintakertomuksen.

Toiminta/vuoksikertomuksessa annetaan tietoja yhdistyksen talouteen vaikuttaneista tekijöistä, jotka eivät ilmene tuloslaskelmasta, taseesta tai liitetiedoista tahi jotka edellyttävät selvitystä.

Hallituksen tulee antaa tilinpäätös asianmukaisesti allekirjoitettuna toiminnan- tai tilintarkastajien tarkastettavaksi. Tilinpäätös käsitellään hallituksen kokouksessa niin, että se ehtii tilintarkastajille kirjanpitolain mukaisessa 1kk määräajassa.

9. Toiminnantarkastus / tilintarkastus

Tilikauden hallintoa, taloudenhoitoa ja tilejä tarkastamaan valitaan alueyhdistyksen sääntöjen määräämällä tavalla toiminnan- tai tilintarkastajat. Toiminnan- tai tilintarkastajat ovat esteettömiä ja päteviä henkilöitä tai auktorisoitu HTM- tai KHT-tarkastaja tai edustavat KHT-yhteisöä.

Toiminnan- tai tilintarkastajien käytettäväksi on annettava kaikki se aineisto, jonka he katsovat tarvitsevansa tarkastuksessa ja jolla on merkitystä arvioitaessa yhdistyksen toimintaa. Tlinpäätösasiakirjojen toimittamisesta tilintarkastusyhteisölle ja tilintarkastuksen valmistumisesta sekä tilintarkastuskertomuksen liittämisestä kokousmateriaaleihin vastaavat taloudenhoitaja ja toimistosihteeri yhteistyössä. Tilintarkastuskertomuksen vastuuvapauslauseke luetaan vuosikokouksessa.

Toiminnan- tai tilintarkastajilla on oikeus suorittaa tarkastuksensa ennalta ilmoittamatta milloin hyvänsä toimikautensa aikana. 

Toiminnan- tai tilintarkastajien tarkastelun kohteen on yhdistyksen rahaliikenne, saadut ja maksetut avustukset, jäsen- ja muiden keskinäisten maksujen varmistaminen, sekä palkkioiden, matkakulujen ja muiden taloudellisten etuuksien valvonta.

Havaitsemistaan epäkohdista tai muista tärkeinä pitämistään seikoista tulee toiminnan- tai tilintarkastajien välittömästi ilmoittaa vastuuhenkilölle, puheenjohtajalle, hallitukselle, tai epäkohdan vakavuuden niin vaatiessa, suoraan yhdistyksen kokoukselle.

10. Muuta

Yhdistyksellä on toimintasääntö, merkkipäiväohje ja koulutusohje, OAJ:n palkkio-ohje tietoturvaohje, joissa on mainittu myös yhdistystä koskevista talousasioista. 
Yhdistys pitää omalta osaltaan huolta siitä, että jäsenyhdistykset hoitavat talousasioitaan vastuullisesti ja ovat tietoisia mahdollisista huijaus- ja tietojenkalasteluyrityksistä sekä laativat yhdistyksilleen taloussäännön. Yhdistys voi OAJ:n aluetoiminnan velvoitteiden mukaisesti tukea taloudellisesti hankalaan asemaan joutunutta jäsenyhdistystä jäsenyhdistyksen hakemuksen perusteella ja hallituksen päätöksellä.

